b'\n_START_ARTICLE_\nArthur Robert Hinks\n_START_SECTION_\n\xc5\xbdivljenje in delo\n_START_PARAGRAPH_\nHinks je bil najstarej\xc5\xa1i sin Roberta in Mary Hinks. \xc5\xa0tudiral je na Kolid\xc5\xbeu Trinity (Trinity College) v Cambridgeu. Leta 1895 je diplomiral in postal pomo\xc4\x8dnik na Observatoriju Cambridge, ki ga je tedaj vodil sir Ball._NEWLINE_Leta 1899 se je Hinks poro\xc4\x8dil z Lily Mary, ki mu je rodila dva sinova._NEWLINE_S paralakso asteroida 433 Eros, ki ga je dve leti prej 13. avgusta 1898 v Observatoriju Urania v K\xc3\xb8benhavnu odkril Witt, je leta 1901 izra\xc4\x8dunal astronomsko enoto. Leta 1902 je v Cambridge pri\xc5\xa1el raziskovalni asistent Russell, s katerim je Hinks delal na zvezdnih paralaksah s pomo\xc4\x8djo fotografije._NEWLINE_Od leta 1903 do 1913 je bil tajnik Kraljeve astronomske dru\xc5\xbebe (RAS), leta 1913 pa so ga izvolili za podpredsednika. Od leta 1913 do svoje smrti je bil dvajseti profesor astronomije na Kolid\xc5\xbeu Gresham v londonskem predelu Holborn._NEWLINE_Leta 1911 je prvi ugotovil, da se kroglaste zvezdne kopice pojavljajo samo na eni strani neba.\n_START_SECTION_\nNagrade\n_START_PARAGRAPH_\nLeta 1912 je za svoje zelo natan\xc4\x8dno delo o Son\xc4\x8devi paralaksi prejel zlato medaljo Kraljeve astronomske dru\xc5\xbebe (RAS) in leta 1913 so ga izbrali za \xc4\x8dlana Kraljeve dru\xc5\xbebe.'